CELEX: 32020D1202
Language: sl
Date: 2020-08-14 00:00:00
Title: Izvedbeni sklep Komisije (EU) 2020/1202 z dne 14. avgusta 2020 o zaključku protidampinškega postopka za uvoz bucik in sponk s poreklom iz Ljudske republike Kitajske ter uvedbi nadzora nad uvozom bucik in sponk s poreklom iz Ljudske republike Kitajske

17.8.2020   
               
               
                  SL
               
               
                  Uradni list Evropske unije
               
               
                  L 269/40
               
            
         IZVEDBENI SKLEP KOMISIJE (EU) 2020/1202
         z dne 14. avgusta 2020
         o zaključku protidampinškega postopka za uvoz bucik in sponk s poreklom iz Ljudske republike Kitajske ter uvedbi nadzora nad uvozom bucik in sponk s poreklom iz Ljudske republike Kitajske
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (1), in zlasti člena 9(1) Uredbe,
         ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (2) in zlasti člena 56(5) Uredbe,
         ob upoštevanju naslednjega:
         1.   POSTOPEK
         
         
                     (1)
                  
                  
                     Evropska komisija je 18. decembra 2019 z objavo obvestila o začetku v Uradnem listu Evropske unije (3) začela protidampinški postopek za uvoz bucik in sponk s poreklom iz Ljudske republike Kitajske.
                  
               
                     (2)
                  
                  
                     Preiskava je bila uvedena na podlagi pritožbe, ki jo je vložilo šest proizvajalcev EU (Atrom Impex srl (Romunija), Bizon Int. Sp. z.o.o. (Poljska), Ergo Staples (Hrvaška), Grupodesa (Španija), Omer SpA (Italija) in Velo srl (Italija)) (v nadaljnjem besedilu: pritožniki), ki predstavljajo več kot 50 % celotne proizvodnje bucik in sponk v Uniji. Pritožba je vsebovala dokaze o dampingu in o posledični znatni škodi, kar je zadostovalo za utemeljitev začetka preiskave.
                  
               
                     (3)
                  
                  
                     Komisija je v obvestilu o začetku pozvala zainteresirane strani, naj se ji javijo, če želijo sodelovati v preiskavi. Poleg tega je o začetku preiskave posebej obvestila pritožnike, druge znane proizvajalce Unije, znane proizvajalce izvoznike in kitajske organe, znane uvoznike, dobavitelje in uporabnike, trgovce ter združenja, za katera je znano, da jih to zadeva, in jih povabila k sodelovanju.
                  
               
                     (4)
                  
                  
                     Vse zainteresirane strani so imele možnost, da v roku iz obvestila o začetku predložijo pripombe o začetku preiskave in zahtevajo zaslišanje pred Komisijo in/ali pooblaščencem za zaslišanje v trgovinskih postopkih.
                  
               2.   UMIK PRITOŽBE IN ZAKLJUČEK POSTOPKA
         
         
                     (5)
                  
                  
                     Pritožniki so z dopisom z dne 24. junija 2020 obvestili Komisijo o umiku pritožbe.
                  
               
                     (6)
                  
                  
                     V skladu s členom 9(1) Uredbe (EU) 2016/1036 se postopek lahko zaključi, če se pritožba umakne, razen če takšen zaključek ne bi bil v interesu Unije.
                  
               
                     (7)
                  
                  
                     V preiskavi ni bilo ugotovljeno, da bi bilo nadaljevanje postopka v interesu Unije. Vendar se je Komisija seznanila tudi z ugotovitvijo ameriškega ministrstva za trgovino z dne 26. maja 2020 v protidampinški in protisubvencijski preiskavi uvoza nekaterih povezanih jeklenih sponk iz Ljudske republike Kitajske, pri katerih gre za vrste zadevnega izdelka. Glede na možno tveganje prihodnjega preusmerjanja trgovine bo Komisija spremljala statistične trende kitajskega uvoza zadevnega izdelka v obdobju 24 mesecev od objave tega sklepa. To ji bo omogočilo, da oceni morebitno potrebo po začetku nove preiskave v skladu z zahtevami osnovne uredbe.
                  
               
                     (8)
                  
                  
                     Komisija je zato sklenila, da bi bilo treba protidampinški postopek za uvoz bucik in sponk s poreklom iz Ljudske republike Kitajske v Unijo zaključiti brez uvedbe ukrepov.
                  
               
                     (9)
                  
                  
                     Zainteresirane strani so bile o tem ustrezno obveščene in so imele možnost predložiti svoje pripombe. Zaključku ni nasprotovala nobena zainteresirana stran.
                  
               
                     (10)
                  
                  
                     Ta sklep je v skladu z mnenjem odbora, ustanovljenega s členom 15(1) Uredbe (EU) 2016/1036, in Odbora za carinski zakonik, ustanovljenega s členom 285 Uredbe (EU) št. 952/2013 –
                  
               SPREJELA NASLEDNJI SKLEP:
         
            Člen 1
            Protidampinški postopek za uvoz bucik in sponk s poreklom iz Ljudske republike Kitajske, ki se trenutno uvrščajo pod oznake KN ex 7317 00 20, ex 7317 00 60, ex 7317 00 80, ex 7326 20 00, ex 7616 10 00, 8305 20 00 in ex 8308 10 00 (oznake TARIC 7317002040, 7317006040, 7317008040, 7326200040, 7616100040 in 8308100040), se zaključi.
         
         
            Člen 2
            Oznake TARIC iz člena 1 oziroma vse ustrezne prihodnje oznake ostajajo odprte v obdobju 24 mesecev od objave tega sklepa, da lahko Komisija spremlja statistične trende uvoza bucik in sponk v skladu s členom 56(5) Uredbe (EU) št. 952/2013.
         
         
            Člen 3
            Ta sklep začne veljati dan po objavi v Uradnem listu Evropske unije.
         
         
            V Bruslju, 14. avgusta 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 176, 30.6.2016, str. 21.
         
            (2)  UL L 269, 10.10.2013, str. 1.
         
            (3)  UL C 425, 18.12.2019, str. 21.